เอกสารแนบ 3

รายงานคณะกรรมการตรวจสอบ

เรียน ผู้ถือหุ้นบริษัท อาหารสยาม จำกัด(มหาชน)

ในรอบระยะเวลาบัญชีประจำปีสิ้นสุดวันที่ 31 ธันวาคม 2549 คณะกรรมการตรวจสอบของบริษัท
อาหารสยาม จำกัด(มหาชน) ซึ่งประกอบด้วย นายวิโรจน์ เลาหะพันธุ์ ประธานคณะกรรมการ
นายอุดม วิทยะสิรินันท์ และนายจิตติน สีบุญเรือง กรรมการตรวจสอบ ได้จัดให้มีการประชุมรวม 4
ครั้ง ทุกครั้ง ผู้บริหารของบริษัท ผู้สอบบัญชีรับอนุญาต และหัวหน้าส่วนตรวจสอบภายในของบริษัท
ได้เข้าร่วมประชุมชี้แจงตามวาระที่เกี่ยวข้อง และร่วมพิจารณาเรื่องต่าง ๆ
ในหน้าที่ด้วยความเป็นมืออาชีพและมีความอิสระ
ผลการประชุมได้นำเสนอให้คณะกรรมการบริษัทรับทราบทุกคราว ซึ่งอาจสรุปสาระสำคัญได้ดังนี้

  1. การจัดทำงบการเงินประจำปี 2549

  งบการเงินประจำปีของบริษัท ได้จัดทำตามมาตรฐานการบัญชีของประเทศไทยซึ่ง

กำหนดโดยสภาวิชาชีพบัญชีในพระบรมราชูปถัมภ์
และได้รับความเห็นชอบและรับรองโดยส่วนราชการที่เกี่ยวข้อง เช่น กรมพัฒนาธุรกิจการค้า
กระทรวงพาณิชย์ ตลาดหลักทรัพย์แห่งประเทศไทย ฯลฯ
งบการเงินที่จัดทำมีการเปิดเผยข้อมูลอย่างเพียงพอและเป็นไปตามที่ตลาดหลักทรัพย์แห่งประเทศไทยกำหนดข้อ
สังเกตของผู้สอบบัญชี(ถ้ามี) รวมทั้งข้อบกพร่องอื่นที่ตรวจพบโดยผู้ตรวจสอบภายใน
ได้นำมาปรับปรุงการบันทึกบัญชีให้เหมาะสมและถูกต้องสมบูรณ์ยิ่งขึ้น

2.  ระบบการควบคุมภายใน

  จากการประเมินระบบควบคุมภายในของบริษัทเห็นว่า ยังมีข้อบกพร่องอยู่บ้าง แต่ก็

ได้มีการแก้ไขสิ่งที่ตรวจพบให้รัดกุมยิ่งขึ้น เพราะทุกกรณีได้มีระเบียบปฏิบัติกำหนดไว้แล้ว
แต่พนักงานมิได้ปฏิบัติโดยเคร่งครัด เช่นระบบการจัดซื้อกระป๋องเปล่า
ระบบการจ่ายเงินค่ารักษาพยาบาลที่โรงงานสระบุรี เป็นต้น
ได้ขอให้ผู้บริหารของบริษัทกำชับให้มีการปฏิบัติตามระเบียบโดยเคร่งครัด

  อนึ่ง คณะกรรมการตรวจสอบได้สอบทานผลการตรวจสอบภายในตามแผนที่กำหนด

ไว้แต่ละไตรมาสตลอดปี และได้มีข้อเสนอแนะให้แก่ส่วนตรวจสอบภายใน
ปรับปรุงการตรวจสอบภายในของบริษัทให้มีประสิทธิภาพยิ่งขึ้น

3.  การกำกับดูแลกิจการที่ดี

  บริษัทฯ ได้ถือปฏิบัติเกี่ยวกับการกำกับดูแลกิจการที่ดี ตามแนวทางที่ตลาดหลัก-

ทรัพย์แห่งประเทศไทยได้แนะนำด้วยความสม่ำเสมอ
แม้บริษัทจะยังไม่ได้รับผลการประเมินอยู่ในระดับดีก็ตาม
บริษัทได้พยายามปรับปรุงวิธีให้เหมาะสมยิ่งขึ้น

4.  การบริหารความเสี่ยง

  คณะกรรมการตรวจสอบ ได้มีการประสานงานกับคณะกรรมการบริหารความเสี่ยง

ของบริษัทอยู่อย่างสม่ำเสนอ และได้สอบทานการปฏิบัติงานของอนุกรรมการดังกล่าวทุกไตรมาส
ทั้งด้านความเสี่ยงด้านการเงิน ความเสี่ยงด้านการบริหารงานโรงงาน
ด้านธุรกิจเพื่อหาทางขจัดความเสี่ยงให้ลดลงอยู่ในระดับที่ยอมรับได้
และได้เสนอแนะให้จัดทำแผนป้องกันความเสี่ยงในด้านอัตราแลกเปลี่ยน ความเสี่ยงด้านพลังงาน
การผลิตและราคาวัตถุดิบ ซึ่งจะมีผลกระทบต่อต้นทุนและราคาขายของสินค้าหลักของบริษัท

5.  การแต่งตั้งผู้สอบบัญชีประจำปี 2550

  คณะกรรมการตรวจสอบ ได้พิจารณาเห็นว่า ผู้สอบบัญชีประจำปี 2549 ได้ปฏิบัติงาน

มาด้วยความเรียบร้อย จึงเหมาะสมที่จะเสนอต่อที่ประชุมผู้ถือหุ้นของบริษัท เพื่อให้แต่งตั้ง
นายสมชาย คุรุจิตโกศล ผู้สอบบัญชีรับอนุญาตเลขที่ 3227 หรือ นายอำพล จำนงวัฒน์
ผู้สอบบัญชีรับอนุญาตเลขที่ 4663 แห่งบริษัท เอส.เค.แอคเคาน์แต้นท์ เซอร์วิสเซส จำกัด
เป็นผู้สอบบัญชีของบริษัทฯ สำหรับรอบระยะเวลาบัญชีประจำปี 2550 โดยมีค่าตอบแทน 680,000
บาท (หกแสนแปดหมื่นบาทถ้วน)
ทั้งนี้โดยไม่รวมค่าธรรมเนียมที่ผู้สอบบัญชีอื่นของบริษัทย่อยและบริษัทร่วมจะเรียกเก็บ (ถ้ามี)

จึงเรียนมาเพื่อโปรดทราบและพิจารณา

ในนามคณะกรรมการตรวจสอบ

(นายวิโรจน์ เลาหะพันธุ์)

ประธานคณะกรรมการตรวจสอบ

กรุงเทพมหานคร

15 กุมภาพันธ์ 2550

รายละเอียดผู้เข้าประชุมแนบท้ายรายงาน

นายวิโรจน์ เลาหะพันธุ์ เข้าร่วมประชุม 4 ครั้ง คิดเป็นร้อยละ 100

นายอุดม วิทยะสิรินันท์ เข้าร่วมประชุม 4 ครั้ง คิดเป็นร้อยละ 100

นายจิตติน สีบุญเรือง เข้าร่วมประชุม 4 ครั้ง คิดเป็นร้อยละ 100